
A legszentebb Istenszülő és mindenkorszűz Mária elszenderülésének előünnepe. Szent Mikeás próféta emléke.
A csütörtök esti alkonyati zsolozsmán
„Uram, tehozzád...” után 
4. hang. Minta: Mint a vértanúk...
Húrok pendülésére csendüljön fel a szent ének, * készüljünk a temetési ünnepre, * hangoztassuk szépen a síri éneket! * Mert az Isten Anyja, a színarany frigyláda arra készül, * hogy a földről átmenjen a magasságba, * átköltözzék a megújult életbe, *’ az isteni fényességbe.
Apostolok csapata! * Gyűljetek ma egybe csodálatosan a véghatárokról, * mert a mindenség Uralkodójának élő városa * sóvárog, hogy felvigyék a leghatalmasabb királyi palotába, * s dicsőségesen együtt örvendjen Fiával, * Zengjétek a temetési éneket az ő szent sírjánál *’ egy szívvel, a magasságbeli seregekkel együtt!
Papok gyülekezete, * királyok és fejedelmek, * szüzek serege, siessetek most, * gyűljön egybe az egész nép, * zengjétek együtt a temetési éneket! * Mert holnap a mindenség Úrnője * lelkét Fia kezébe teszi, *’ átköltözik az örök lakóhelyre.
4. hang. Minta: Jelül rendelted...
A kimagasló s messziről látható hegyről jövendöltél, ó boldog! * Az Üdvözítő tanítása * a legmagasabb hegyekről árad szét, * világosan jelezve * az istenismeret magasztosságát. * Népek sietnek oda hittel és buzgósággal, * megismerik az Úr útját, *’ és örök üdvösséggel üdvözülnek.
Uralkodó származik majd Betlehemből, * kimegy, hogy kormányozza népét * – ezt hirdetted előre Isten ihlette nyelvvel, * isteni szózatú Mikeás próféta * – s az kezdettől fogva, * az örökkévalóságtól fogva származott. * Mi meg tanúi vagyunk e jövendölés teljesülésének, * azért istenszerető szívvel magasztaljuk azt, *’ aki ajkadon szólott.
Isten királyi széke előtt állsz, * tiszteletreméltó próféta, * méltóvá lettél az örömre, * szemléled a dicsőséget, * élvezed az isteni boldogságot, * lelki örvendezéssel és boldogsággal töltekezel. * Tekints azokra, kik híven ünneplik most a te emlékedet, * szabadítsd meg őket a kísértésektől, *’  szüntelen imádságoddal! 
Dicsőség... most és... 4. hang
A te tiszteletreméltó elhunytodat, tisztaságos legszentebb Szűz, * az angyalok sokasága a mennyekben * és mi, az emberi nem a földön magasztaljuk, * mert te Krisztus Istennek, * a mindenség Teremtőjének Anyjává lettél. * Esedezzél hozzá, kérünk, szüntelenül értünk, * kik reményünket Isten után beléd vetjük, *’ minden magasztalásra méltó, férfit nem ismerő Istenszülő!

Előverses sztihirák 
2. hang. Minta: Efráta háza...
Ó, ' újszerű csoda! * Ó, milyen szokatlan ’ csodajel! * Miként vállalhatja magára * a halált az életet hordozó Szűz, *’ és miként rejthetik most sírba őt!
Elővers: Utána szüzek vezettetnek a királyhoz, az ő társai hozzád vitetnek.
Az ' egész * halandó ’ emberi * természet vigadjon! * Íme, a Szűz, Ádám leánya *’ a mennybe költözik.
Elővers: Igazat esküdött az Úr Dávidnak, és ezt nem másítja meg: „Testedből származó ivadékot ültetek trónodra”.
Hadd ' szemléljem * lélekben a Szűz ’ nyughelyét, * melyet az apostolok * kara szépen vesz körül, *’ temetési éneket zengve!
Dicsőség... most és... 2. hang
Ki az egeknél magasabb, * és a keruboknál dicsőségesebb, * és minden teremtménynél tiszteletreméltóbb, * és aki kimondhatatlan tisztaságánál fogva * az Örökkévaló befogadására méltónak találtatott, * az ma isteni Fiának kezébe adja át az ő szentséges lelkét, * és őáltala mindenki örömmel telik be, *’ és megnyerjük a nagy irgalmat.

Tropár(ok)
4. hang
Népek, ujjongjatok, * kitárván karjaitokat hittel, * gyűljetek egybe szeretettel ma, * örvendezve és földerülten vigadozva az örömtől mindnyájan, * mert ma az Isten Anyja * a földiek közül az égbe készül dicsőségesen fölemelkedni, * kit mi mint Istenszülőt *’ állandóan himnuszokban dicsőítünk.
